**ИЗДАТЕЛСКА ДЕЙНОСТ ПРЕЗ 2023 ГОДИНА**

**(ИЗДАДЕНИ КНИГИ И БРОШУРИ И ПРОДЪЛЖАВАЩИ ИЗДАНИЯ)**

Националният статистически институт ежегодно публикува данни за издадените книги и брошури, продължаващите издания (вестници, списания, бюлетини и периодични сборници), както и за електронните публикации. Източник на информацията е Националната библиотека „Св.св. Кирил и Методий“, като основните показатели са в съответствие с методологическите препоръки на ЮНЕСКО.

**Издадени книги и брошури**

През 2023 г. са издадени 8 568 книги с тираж 4 165 540 и 1 793 брошури с тираж 1 191 244 броя (виж табл. 1).

**Таблица 1. Издадени книги и брошури през 2023 година**

|  |  |  |
| --- | --- | --- |
| **Категория** | **Заглавия - бр.** | **Тираж - хил.** |
| **Книги** | **8568** | **4166** |
| Нови издания | 7306 | 3115 |
| Препечатани издания | 1262 | 1051 |
| **Брошури** | **1793** | **1191** |
| Нови издания | 1632 | 1006 |
| Препечатани издания | 161 | 185 |

С уникалния идентификационен код ISBN (Международен стандартен номер на книгата) са регистрирани 8 246 книги и 1 675 брошури, или 95.7% от всички издания, с което се предоставя възможност за търговско използване в страната и чужбина.

В сравнение с предходната година броят на издадените книги и брошури намалява с 1 467 (12.4%), а средният тираж се увеличава от 470 на 517, или с 9.0% (виж фиг. 1).

**Фиг. 1. Издадени заглавия книги и брошури и среден тираж[[1]](#footnote-1) на** **една книга и брошура през периода 2016 - 2023 година**

По тематични области според признака „предназначение на литературата“[[2]](#footnote-2) разпределението на изданията по раздели е следното (виж фиг. 2):

* Научна литература - 2 136 заглавия с тираж 351 хиляди;
* Художествена литература за възрастни - 2 995 заглавия с тираж 1 295 хиляди;
* Популярна литература - 2 022 заглавия с тираж 1 150 хиляди;
* Учебна литература - 1 345 заглавия с тираж 1 192 хиляди;
* Литература за деца и юноши - 1 548 заглавия с тираж 1 264 хил., от които 949 заглавия детска художествена литература с тираж 775 хиляди;
* Други - 315 заглавия с тираж 105 хиляди.

**Фиг. 2. Издадени книги и брошури по тематични области според признака**

**„предназначение на литературата“ през 2023 година**

Заглавията, издадени на оригиналния език на написване (вкл. на български език), са 7 673, или 74.0% от общо издадените книги и брошури. Преводните заглавия са 2 688 с тираж 1 898 хил., като от тях повече от половината са преведени от английски език (57.7%), следват преведените от френски - 8.4%, немски - 5.9%, и руски език - 5.9%.

Най-голям е броят на издадените книги и брошури в област София (столица) – 6 887, следвана от областите Пловдив (756) и Варна (625) (виж фиг. 3).

**Фиг. 3. Издадени книги и брошури (заглавия и тираж) през 2023 г. по области**

****

**Издавани продължаващи издания (вестници и периодика)**

През 2023 г. са издавани 180 вестника с годишен тираж 87 243 хил., като спрямо предходната година заглавията намаляват с 11 (5.8%), а тиражът - с 15 576 хил. (15.1%) (виж фиг. 4).

**Фиг. 4. Издавани вестници по заглавия и годишен тираж**

**през периода 2015 - 2023 година**

По периодичност с най-голям тираж през 2023 г. са издаваните ежедневници - 52 167 хиляди (виж фиг. 5).

**Фиг. 5. Издадени вестници (заглавия и тираж) по периодичност през 2023 година**

През 2023 г.най-голям брой вестници са издавани в област София (столица) - 82 заглавия, или 45.6% от всички издавани в страната (виж фиг. 6).

**Фиг. 6. Издавани вестници (заглавия и тираж) през 2023 г. по области**

****

През 2023 г. са издадени 428 списания и 47 бюлетина, като в сравнение с 2022 г. списанията намаляват с 3.2%, а бюлетините - с 23.0%.

На чужди езици са издавани 72 списания и бюлетини, като най-многобройни са на английски език - 58 заглавия с тираж 121 хил., следвани от 5 издания на румънски и 2 на руски език.

Издадени са и 134 периодични сборника с тираж 25 хил., като в сравнение с предходната година броят им намалява с 2 заглавия, а тиражът се увеличава с 16.2%.

**Методологични бележки**

Изследването на издателската дейност се провежда годишно и обхваща дейността на държавните и частните издателства и редакции. Данните се предоставят на НСИ от Националната библиотека „Св.св. Кирил и Методий“ (всички депозирани издания за годината). В броя на книгите и брошурите не се включват изданията с тясно ведомствено предназначение, с временен и рекламен характер и обем по-малък от четири страници.

**Брошура** е непериодично печатно издание с най-малко пет, но с не повече от 48 страници, издадено в страната, което е на разположение на обществеността.

**Книга** е непериодично излизащ печатен документ с най-малко 49 страници, издадено в страната, което е на разположение на обществеността.

**Заглавие -** дума или съвкупност от думи, отбелязани обикновено върху документа, за да може да се използват за неговото идентифициране и често (но невинаги) го отличават от други документи.

**Том -** физическа единица на печатен документ, която съдържа определен брой страници, обединени в една подвързия, и съставлява едно цяло или част от една съвкупност.

**Тираж** е общият брой на екземплярите, отпечатани от едно заглавие.

**Продължаващо издание (серия) -** документ в печатна или непечатна форма, който се публикува в последователни части, обикновено с цифрово или хронологично означаване и без предварително ограничение на продължителността на изданието независимо от неговата периодичност.

От 2012 г. се прилага нова класификационна група - Предназначение на литературата (за продължаващите издания).

**Вестник** е листово издание, което съдържа новини за текущи събития, предизвикващи специален или общ интерес, отделните части на което са регистрирани хронологически или в числа и обикновено излиза поне един път в седмицата.

**Списание** е продължаващо издание, което се публикува под едно и също заглавие на редовни или нередовни интервали за неограничено време; отделните броеве са последователно номерирани или датирани.

**Бюлетин** е издание (във вид на брошура или листовка), което съдържа кратки официални и служебни материали (нормативни, информационни), отнасящи се до дейността на издаващото учреждение или организация.

**Периодичен сборник** е издание, което съдържа научни статии, научни съобщения и др., публикувано обикновено от името на научна институция.

**Официални издания -** доклади и годишни отчети на министерства, агенции и други правителствени институции.

**Годишен тираж** на периодичното издание е общото количество на екземплярите на всички излизания на едно заглавие за една година.

**Еднократен тираж** е средният тираж от тиражите на всички излизания на едно заглавие за година.

Повече информация и данни за издателската дейност могат да се намерят в ИС ИНФОСТАТ (<https://infostat.nsi.bg/infostat/pages/module.jsf?x_2=214>) и на сайта на НСИ ([www.nsi.bg](http://www.nsi.bg)), раздел „Култура“.

1. Отношение на общия тираж към броя на издадените книги и брошури. [↑](#footnote-ref-1)
2. Класификационна група за разпределение на книгите и брошурите. [↑](#footnote-ref-2)